PPS ตั้งเป้ารายได้ปีนี้โตทะลุ 15% หลังตุน Backlog ราว 500 ลบ.
PPS ตั้งเป้ารายได้ปีนี้โตทะลุ 15% หลังตุน Backlog ราว 500 ลบ. - ฟุ้งบ.ลูก PPSD และ Swan & Maclaren เซ็นรับงานออกแบบโครงการอสังหาฯขนาดใหญ่จากตปท. จำนวน 2 เฟส เฟสแรกมูลค่า 40 ลบ. ทยอยรับรู้ฯภายในปีนี้
18 ม.ค. 2560

นายพงศ์ธร ธาราไชย รองประธานกรรมการบริหาร บริษัท โปรเจค แพลนนิ่ง เซอร์วิส จำกัด (มหาชน) หรือ PPS เปิดเผยว่า บริษัทคาดว่ารายได้ปีนี้จะทำสถิติสูงสุดใหม่ในรอบ 30 ปี โดยมีรายได้ไม่ต่ำกว่า 330 ล้านบาท หรือเติบโตไม่ต่ำกว่า 15% จากปีก่อน หลังปัจจุบันบริษัทฯมีงานในมือ (Backlog) ราว 500 ล้านบาท ซึ่งจะรับรู้เป็นรายได้ในปีนี้ราว 250 ล้านบาท และล่าสุดได้รับงานใหม่ในกลุ่มธุรกิจค้าปลีกเข้ามาเพิ่มเติมในช่วงต้นปี ขณะที่งานบริหารและควบคุมงานก่อสร้างโครงการการพัฒนาท่าอากาศยานสุวรรณภูมิระยะที่ 2 อยู่ระหว่างการดำเนินงานและทยอยรับรู้รายได้อย่างต่อเนื่อง ตามกรอบระยะเวลาของสัญญา
นอกจากนี้บริษัทลูก PPSD และ Swan &amp; Maclaren (Thailand) ซึ่งดำเนินงานด้านงานออกแบบวิศวกรรมและสถาปัตยกรรม ได้มีการลงนามสัญญารับงานออกแบบโครงการขนาดใหญ่จากต่างประเทศ โดยเป็นโครงการอสังหาริมทรัพย์ที่ครอบคลุมทั้งไลฟ์สไตล์ อาคารสำนักงาน จำนวน 2 เฟส โดยบริษัทฯจะเริ่มรับงานในเฟสแรกมูลค่าประมาณ 35-40 ล้านบาท ซึ่งจะทยอยรับรู้รายได้ภายในปีนี้
สำหรับแนวโน้มธุรกิจวิศวกรที่ปรึกษาบริหารโครงการในปีนี้มีทิศทางดีขึ้น เนื่องจากภาคธุรกิจเอกชนเริ่มมีการลงทุนในโครงการรูปแบบต่าง ๆ เพื่อขยายธุรกิจ อีกทั้งภาครัฐมีแผนการลงทุนในโครงการเมกะโปรเจคอีกเป็นจำนวนมาก อาทิ โครงการรถไฟฟ้าสายสีส้ม สายสีชมพู และสายสีเหลือง ซึ่งบริษัทฯมีแผนเข้าเสนองานบริหารโครงการก่อสร้างทั้งในส่วนของภาครัฐและเอกชนอย่างต่อเนื่อง
“ในปีนี้เป็นการเริ่มต้นที่ดีสำหรับการดำเนินธุรกิจหลักของบริษัทฯ แนวโน้มภาคธุรกิจค้าปลีกมีแผนการลงทุนมากขึ้น ซึ่งบริษัทฯได้รับงานใหม่หลายโครงการจากกลุ่มลูกค้าเดิม เนื่องด้วยระบบการบริหารจัดการโครงการของบริษัทฯที่เที่ยงตรง ได้มาตรฐาน พร้อมกรอบระยะเวลาในการส่งมอบงานที่รวดเร็ว ส่งผลให้บริษัทฯได้รับความเชื่อมั่นจากกลุ่มลูกค้า อีกทั้งมีการแนะนำต่อกับกลุ่มลูกค้ารายใหม่ด้วยเช่นกัน” นายพงศ์ธร กล่าว
นายพงศ์ธร กล่าวเพิ่มเติมว่า ปัจจุบันบริษัทฯอยู่ระหว่างศึกษาความเป็นไปได้ในการเข้าไปรับงานในประเทศเวียดนาม โดยได้เจรจากับพันธมิตร ซึ่งคาดว่าจะเห็นความคืบหน้าเร็วๆ นี้
“ในประเทศลาวที่เราเข้าไปหาการขยายกิจการ การรับงานนั้นปัจจุบันเราก็ยังคงหาอยู่ แต่ด้วยมาตรฐานการทำงานที่ต่างการ การจ้างบริษัทอย่าง PPS เข้าไปรับงานเพิ่มเติมคงเป็นไปได้ยาก แต่หลังจากนี้เราจะรอระยะเวลาอีก 6 เดือน ในการที่จะหางานใหม่ ๆ หากไม่มีเราก็คงจะถอนคนออกมา แต่อย่างไรก็ตามเราได้มีการเข้าไปศึกษาความเป็นไปได้ในการเข้าไปรับงานในประเทศเวียดนาม ซึ่งก็มีความเป็นไปได้ เราก็คาดว่าจะเห็นความคืบหน้าในเร็ว ๆ นี้”นายพงศ์ธร กล่าว
                